THAI ยกเลิกเที่ยวบินกรุงเทพฯ-เดนปาซาร์ 6 ส.ค. เหตุภูเขาไฟบนเกาะชวาปะทุ
THAI ยกเลิกเที่ยวบินกรุงเทพฯ-เดนปาซาร์ 6 ส.ค. เหตุภูเขาไฟบนเกาะชวาปะทุ
6 ส.ค. 2558

บริษัท การบินไทย จำกัด (มหาชน) หรือ THAI ระบุว่า บริษัทได้แจ้งยกเลิกเที่ยวบินกรุงเทพฯ – เดนปาซาร์ เกาะบาหลี เนื่องจากการปะทุของภูเขาไฟ ราอุง บนเกาะชวา ส่งผลให้เกิดเขม่าควันฟุ้งกระจายเป็นจำนวนมากปกคลุมน่านฟ้า จนเป็นเหตุให้ท่าอากาศยานเดนปาซาร์ บนเกาะบาหลี ต้องประกาศปิดสนามบิน และให้ทุกสายการบินงดทำการบินผ่านและขึ้นลงเพื่อความปลอดภัยในการทำการบิน ในวันที่ 6 สิงหาคม 2558 โดยประกาศปิดจนถึงเวลา 12.00 น. – 18.00 น. (เวลาท้องถิ่น ซึ่งเร็วกว่าประเทศไทย 1 ชั่วโมง)
จากเหตุการณ์ดังกล่าวส่งผลกระทบต่อเที่ยวบินของบริษัทฯ ทำให้บริษัทฯ มีความจำเป็นต้องประกาศยกเลิกเที่ยวบินทีจี 431 เส้นทางกรุงเทพฯ – เดนปาซาร์ และเที่ยวบินทีจี 432 เส้นทางเดนปาซาร์ – กรุงเทพฯ ของวันที่ 6 สิงหาคม 2558 ทั้งนี้ ท่าอากาศยานเดนปาซาร์ จะประกาศเปิดให้บริการในวันที่ 7 สิงหาคม 2558 และบริษัทฯ จะทำการบินในเส้นทางไป – กลับ กรุงเทพฯ – เดนปาซาร์ ตามปกติ
อนึ่ง บริษัทฯ ทำการบินไป – กลับ ในเส้นทางกรุงเทพฯ – เดนปาซาร์ เกาะบาหลี ทุกวัน วันละ 1 เที่ยวบิน โดยมีเที่ยวบินไป ทีจี 431 ออกจากท่าอากาศยานสุวรรณภูมิเวลา 09.20 น. ถึงท่าอากาศยานเดนปาซาร์ เวลา 14.40 น. (เวลาท้องถิ่น) และเที่ยวกลับ ทีจี 432 ออกจากท่าอากาศยานเดนปาซาร์ เวลา 16.05 น. (เวลาท้องถิ่น) ถึงท่าอากาศยานสุวรรณภูมิ เวลา 19.15 น.